งานเข้า! DEMCO หยุดจ่ายไฟจากกังหันลม 45 ต้น หลังไฟไหม้โรงงาน
งานเข้า! DEMCO หยุดจ่ายไฟจากกังหันลม 45 ต้น หลังไฟไหม้โรงงานไฟฟ้าพลังงานลมห้วยบง 3 วานนี้ (19 มิ.ย.) เผยอยู่ระหว่างตรวจสอบความเสียหาย คาดกระทบผลประกอบการปีนี้
20 มิ.ย. 2559

บริษัท เด็มโก้จำกัด (มหาชน) หรือ DEMCO ระบุว่าเมื่อวานนี้ (วันที่ 19 มิถุนายน 2559) เวลาประมาณ 17.00 น. ได้เกิดเหตุเพลิงไหม้บริเวณอาคารควบคุมสถานีไฟฟ้าห้วยบง 3 ซึ่งตั้งอยู่ภายในโครงการโรงไฟฟ้าพลังงานลมห้วยบง 3 และเจ้าหน้าที่สามารถควบคุมเพลิงให้สงบลงได้ในเวลาประมาณ 18.00 น. ซึ่งทางเจ้าของโครงการ (บริษัท เฟิร์สโคราช วินด์ จำกัด : FKW) และบริษัท กำลังดำเนินการตรวจสอบ
ทั้งนี้ผลกระทบที่มีต่อโครงการ ทำให้ทางโครงการได้หยุดการจำหน่ายไฟฟ้าจากกังหันลมจำนวน 45 ต้น เป็นการชั่วคราว โดยบริษัทจะเรียนให้ทราบความคืบหน้าเกี่ยวกับการซ่อมแซมรวมถึงระยะเวลาที่จะดำเนินการภายหลังการตรวจสอบความเสียหายที่เกิดขึ้นต่อไป
อนึ่ง บริษัท เด็มโก้ จำกัด (มหาชน) ถือหุ้นในบริษัท อีโอลัส พาวเวอร์ จำกัด (“อีโอลัส”) ร้อยละ 25 ซึ่ง อีโอลัส ถือหุ้นในบริษัท เฟิร์สโคราช วินด์ จำกัด ร้อยละ 60
 
ขณะที่ก่อนหน้านี้ นายพงษ์ศักดิ์ ศิริคุปต์ กรรมการผู้จัดการ DEMCO เปิดเผยว่า บริษัทยังไม่สามารถประเมินได้ว่าปีนี้ผลประกอบการจะกลับมามีกำไรได้หรือไม่ หลังจากไตรมาส 1/59 ที่ผ่านมาบริษัทมียังมีผลขาดทุนอยู่ 222.43 ล้านบาท
ทั้งนี้เนื่องจากบริษัทยังต้องแก้ไขฐานเสากังหันลมของโครงการโรงไฟฟ้าพลังงานลมห้วยบง เฟส 2 ที่มีกังหันลมทั้งหมด 41 ต้น ซึ่งปัจจุบันยังรอแบบการแก้ไขจาก บริษัท วินด์ เอ็นเนอร์ยี่ โฮลดิ้งส์ จำกัด (WEH) โดยคาดว่าจะเริ่มดำเนินการเฟส 2 ได้ในเดือน มิ.ย. นี้
อย่างไรก็ตาม บริษัทคงเป้าหมายรายได้ในปีนี้เติบโตประมาณ 10-15% เมื่อเทียบกับปีก่อนที่มีรายได้รวม 5,207 ล้านบาท โดยปัจจุบันมีงานในมือ (Backlog) ประมาณ 7,000 ล้านบาท ซึ่งจะทยอยรับรู้รายได้จนถึงปี 60 แบ่งเป็นงานก่อสร้างโรงไฟฟ้าให้กับพลังงานทดแทน 2,600 ล้านบาท คาดว่าจะรับรู้เป็นรายได้ในปีนี้ทั้งหมด, งานวิศวกรรมไฟฟ้า 4,300 ล้านบาท คาดจะรับรู้รายได้ปีนี้ทั้งปีไม่น้อยกว่า 6,000 ล้านบาท